Kegyelem nektek és békesség Istentől a mi Atyánktól és az Úr Jézus Krisztustól!

1Kor 4, 1-5
*1Úgy tekintsen minket minden ember, mint Krisztus szolgáit és Isten titkainak sáfárait. 2Márpedig a sáfároktól elsősorban azt követelik, hogy mindegyikük hűségesnek bizonyuljon. 3Én pedig a legkevésbé sem törődöm azzal, hogy ti hogyan ítélkeztek felettem, vagy más emberek hogyan ítélkeznek egy napon; sőt magam sem ítélkezem önmagam felett. 4Mert semmi vádat nem tudok önmagamra mondani, de nem ez tesz igazzá, mert az Úr az, aki felettem ítélkezik. 5Egyáltalán ne ítéljetek azért addig, míg el nem jön az Úr. Ő majd megvilágítja a sötétség titkait, és nyilvánvalóvá teszi a szívek szándékait, és akkor mindenki Istentől kapja meg a dicséretet.*

Krisztus Sáfárai!

Tudjátok-e ki a sáfár? Lépjünk kicsit közelebb a témához és hadd kérdezzem azt, hogy tudjátok-e, hogy mit vár tőletek az Úr? Ha most azt kérném, hogy mindenki mondja el őszintén, hogy mi az ő Istentől most megszólaló elhívása, akkor ki, mit mondana?
Pár hete előttem volt egy kérdőív, amiben az a kérdés került elém, hogy rangsoroljam a szolgálatom területeit fontossági sorrendben. És bizony nagyon nehéz feladatot jelentett, mert rá kellett döbbennem, hogy először is azt a kérdést kell megválaszoljam, hogy kinek akarok megfelelni a szolgálatomban, hiszen e szerint más és más lesz a fontossági sorrend. Ki, vagy mi határoz meg valójában? Könnyű és sajnos sablonos lenne azt válaszolni erre, hogy Isten, mert be kellett látnom, hogy valójában messze nem ennyire egyszerű emberileg ez a kérdés. Azt, hogy mit csináljak, hogyan beszéljek, mit mondjak, nagyon jó lenne, ha semmi más nem határozná meg, csak az Ige, de valójában ott van az én személyem, a gyülekezet, a családom, a tisztségviselők, a világ hírei és gondolatai, a majd egyszer ezt olvasók és hallgatók és még lehetne sorolni. Pál apostol azt mondja mai igénkben, hogy: „*3Én pedig a legkevésbé sem törődöm azzal, hogy ti hogyan ítélkeztek felettem, vagy más emberek hogyan ítélkeznek egy napon; sőt magam sem ítélkezem önmagam felett.”* – valami egészen döbbenetes módon érzi szabadnak magát az Isten igéjének tiszta hirdetésére és ez bizony ma egyáltalán nem tűnik természetesnek. És bizony nem csak a lelkész kérdése ez! Gondoljon mindenki a saját hétköznapjaira. Minden vívódás és kétség nélkül, valóban Krisztus hangján tudsz megszólalni és általa szabadon szolgálni a másikért?
Vagy azért mégis csak vannak feltételeid, kiskapuid és óvatoskodásaid?
Kérdezhetem egy részről tehát úgy is, hogy mi a fontos neked: Isten véleménye, a sajátod, vagy a közelei, esetleg távoli környezeted szava? Egyszerűbben fogalmazva: Ki, vagy mi határoz meg téged?
A jövő félelmei és bizonytalanságai? A múlt bűnei és sértései? A jelen, a múló pillanat élvezete? Vagy felnőttél Pál apostolhoz hasonlóan valóban úgy a hitben, hogy az állandóság, az egy, örök Isten szava, akarata a te mértékegységed?
A mérték fontos, de még fontosabb, hogy tudjuk, hogy ki az, aki meghatározza azt a bizonyos mértéket!
Adventben azt mondjuk ki, hogy az Úr eljövetelét várjuk.
De ki ez a mértékadó, érkező Úr? Valójában mennyire határoz meg Ő téged?
Tradició csak, az örökséged a hit, vagy már az se, csak egy küzdelmes kolonc, egy elvárás, amibe már nem is tudsz örömmel belehelyezkedni?
Isten igéje ma is lehetne ilyen alap, ami meghatározza ezt a kapcsolatot, ahogyan mai igénkben olvastuk: „*Úgy tekintsen minket minden ember, mint Krisztus szolgáit és Isten titkainak sáfárait.”*Azaz láthatnánk és látathatnánk magunkat ebben a kapcsolatban, Úr-szolga, Úr-Sáfár kapcsolatban. Ez nem a hierarchiát, az alá-fölé rendeltséget mondja csak el, hanem a kapcsolat, illetve kapcsolódás állandóságát.
Ez egy állandó, személyes hivatási kapcsolat, amiben mindkét félnek feladata és felelőssége van. Jelen kell legyünk ebben a kapcsolatban. Nem csak, mint sodródó falevél a vízen, hanem tudatos elköteleződéssel, hűséggel, ahogyan az igénk is mondja: „*2Márpedig a sáfároktól elsősorban azt követelik, hogy mindegyikük hűségesnek bizonyuljon.”*.
Hűségesnek kell lennünk. És ismét ott fordul minden, hogy „rendben, de kihez?”. Hűségesnek kell lennünk abban, amit Ő, az Úr ránk bíz: Elhívásunk van az Ige ismeretére, az evangélium hirdetésére, a családi életre, misszióra, munkákra, szeretetszolgálatra.

Annyira sok minden és mindenki torzítja ezeket a világosan ránk bízott feladatokat, hogy a végén bizony már nekünk se lesz egyértelmű, hogy mit is jelent az Úr szolgájának, sáfárának lenni.
Isten ítéletét és dicsőségét valami teológiai, egyetemi szintű zűr-zavarnak látjuk végül és elfelejtjük, hogy ez nem egy életcél, nem egy nyereményszelvény, ami vagy bejön, vagy nem, ez az egész egy személyes kapcsolatról szól a Megváltó Úrral. Karácsony nem egy romantikus történet, advent nem egy kötelező edzőtábor, ez mind-mind a mi személyes kapcsolatunkról szól. Isten és ember, Úr és sáfár élő kapcsolatáról. A kérdés tehát, hogy ez a kapcsolat határoz meg, vagy valami egészen más? De kanyarodjunk vissza a kezdő kérdéshez: Ki az a sáfár?
Eredetileg a sáfár olyan személy, akit ura bizonyos önálló felelősséggel járó munkakörrel bíz meg. Azaz rábíz valamit a saját tulajdonából, a saját értékeiből.
Isten rád bíz - nem is csak egy valamit – a saját tulajdonából, a saját értékeiből. Ebben a kapcsolatban tehát bizalom van az Úrtól.
Mit kell észre vennünk ebben az Úr-sáfár kapcsolatunkban?
Először is, hogy megtiszteltetés. Ő, a mindenható örök Isten személyesen hívott el téged és rád bízott rengeteg kincset, értéket: a teremtett világot, embereket, a szeretetét.
Aztán jelent bizonyosságot. Hiszen ez azt mutatja meg, hogy Ő beválaszt a csapatába. Igent mond rád. És ez az igen ma is megszólal feléd Krisztusban: Igen, én szeretném, hogy neked örök életed legyen! Bizonyos lehetsz, hogy a mennyei Atya örök kapcsolatot akar veled. Ő nem lesz hűtlen hozzád!
Harmadjára Erőt is jelent ez a kapcsolat. Hiszen Isten megígéri, hogy meg fog erősíteni minket, formálni fog minket, hogy meg tudjuk őrizni és gyarapítani tudjuk a ránk bízott drága kincset. Ahogy a tanítványokat formálta Krisztus, úgy formál és erősít meg minket is, mert Ő nem egy gondatlan gazda. Ő egy olyan befektető, aki sikerre akarja vinni a vállalkozásait és ezért, ha kell, akkor Saulokból Pálokat, önfejű kosokból, közösségépítő bárányokat formál. Isten meg akar erősíteni téged is ebben a kapcsolatban, hogy alkalmas légy arra is, amire most még alkalmatlannak érzed magad.
És, ha már a megváltás vállalkozását említettük, akkor húzzuk alá ismét, hogy nem valami sokadrangú, apró-cseprő feladat az, amit ránk bíz, hanem az ige ismeretét és az evangélium, a megváltás örömhírének hirdetését. Hatalmas kincs van nálad, amit rejtegethetsz, eltitkolhatsz itt a világban, vagy gyarapíthatod. És ez csakis rajtad áll, hogy mit kezdesz vele. Se korszellem, se törvény, se rossz statisztikák, se emberi érdektelenség nem tudja befolyásolni, hogy te megosztod-e ezt a kincset, vagy nem. Ez rajtad múlik!
Az Úr sáfára, te, a keresztény ember, nem lehet idénymunkás, nem lehet félállásban, sőt még a heti 40 óra sem elégséges. Ez egy heti 168 órás állás, hétköznapokon, vasárnapokon, minden ünnepnapon, egyszerűbben szólva az életed minden napján, te Sáfárnak vagy elhívva.

Soknak tűnik ez a feladat, ez a felelősség? Te is inkább bizonytalankodsz, hogy hogy lennék én alkalmas erre? Ki vagyok én mindehez?
Nem véletlen szól arról mai igénkben Pál apostol, hogy ne mástól várd erre a választ, ne mástól várd a kritikát és a dicséretet. Ahogyan írja: „*mindenki Istentől kapja meg a dicséretet”*.
Isten akarja elmondani, meghatározni, hogy ki vagy te, ne hagyd, hogy a világ elvegye ezt Tőle. Mert ti nem akárkik, nem senkik vagytok! Nem lényegtelen kis pontok a nagy halmazban, hanem Isten megbízottjai, az Ő elhívott népe vagytok.
Ti vagytok, akiknek bárkát kell építenetek, mint Noénak, akkor is ha kinevetne érte. Ti vagytok azok, akiknek Illésként ki kell állni, akár a királyi hatalmakkal és a többség gondolkodásával szemben is. Ti vagytok azok, akiknek küzdenetek kell a családotokért, a gyermekeitekért, mint Józsefnek és Máriának. Ti vagytok azok, akiknek irgalmat kell tanúsítanotok, még az ellenség iránt is, a bántó és sértő szavak és tettek ellenére is, akár az irgalmas samaritánusnak. És ti vagytok azok, akiknek ott kell állniuk készen a kapuban, mikor az Úr valóban megérkezik, mint a jeruzsálemi tömegnek.
Ti nem akárkik vagytok! Ti azok vagytok, akiket az Úr megtisztel, bizonyossá tesz, megerősít és értéket bíz rá azzal, hogy sáfárának, az övének mondja és így hívja meg az Ő házába, az ünnepre, hogy ott egy lehessen majd az örömünk vele, hogy Krisztusért, valóság lett, hogy a magvetés bizony sokszoros termést hozott.
Adventben is erre az ünnepre készülünk Testvérek, a hűség gyümölcseinek a leszedésére, a hű sáfárok ünnepére, éppen ezért ne feledjük, hogy az aratás közel, az Úr közel, „*Ő majd megvilágítja a sötétség titkait, és nyilvánvalóvá teszi a szívek szándékait, és akkor mindenki Istentől kapja meg a dicséretet.”*. Ámen